b'\n_START_ARTICLE_\nJens Stoltenberg\n_START_SECTION_\nBiografija\n_START_PARAGRAPH_\nTorvaldo Stoltenbergo, \xc5\xbeymaus Norvegijos politinio veik\xc4\x97jo, 1987\xe2\x80\x931993\xc2\xa0m. buvusio u\xc5\xbesienio reikal\xc5\xb3 ministru, ir buvusios jaunimo reikal\xc5\xb3 ministr\xc4\x97s Karinos Stoltenberg s\xc5\xabnus. Jo prot\xc4\x97viai XVII a. emigravo i\xc5\xa1 Stoltenbergo miestelio (\xc5\xa0lezvigas Hol\xc5\xa1teinas)._NEWLINE_1978\xc2\xa0m. baig\xc4\x97 gimnazij\xc4\x85, studijavo Oslo universitete, 1987\xc2\xa0m. ekonomikos kandidatas.\n_START_SECTION_\nPolitin\xc4\x97 karjera\n_START_PARAGRAPH_\n1985\xe2\x80\x931989\xc2\xa0m. Darbinink\xc5\xb3 jaunimo lygos (Arbeidernes Ungdomsfylking) pirmininkas. Nuo 1985\xc2\xa0m. Norvegijos darbo partijos (DNA) Centro valdybos narys, 1989\xc2\xa0m. partijos ekonomini\xc5\xb3 analizi\xc5\xb3 grup\xc4\x97s konsultantas, 1990\xc2\xa0m.\xc2\xa0\xe2\x80\x93 1993\xc2\xa0m. DNA Oslo organizacijos pirmininkas, 1992\xc2\xa0m.\xc2\xa0\xe2\x80\x93 2002\xc2\xa0m. DNA pirmininko pirmasis pavaduotojas. Jau 1992\xc2\xa0m. jis pretendavo, remiamas pasitraukian\xc4\x8dios i\xc5\xa1 partijos vadovyb\xc4\x97s Gru Harlem Brundtland, tapti partijos lyderiu, ta\xc4\x8diau rinkimuose pralaim\xc4\x97jo Torbjornui Jaglandui, su kuriuo nesutar\xc4\x97 ir v\xc4\x97liau. Partijai triu\xc5\xa1kinamai pralaim\xc4\x97jus 2001\xc2\xa0m. parlamento rinkimus (gavo tik 24\xc2\xa0% bals\xc5\xb3), nuo 2002\xc2\xa0m. lapkri\xc4\x8dio 10 d. DNA pirmininkas.\n_START_SECTION_\nDarbo karjera\n_START_PARAGRAPH_\n1979\xc2\xa0m. laikra\xc5\xa1\xc4\x8dio \xe2\x80\x9eArbeiderbladet\xe2\x80\x9c korespondentas, 1981\xe2\x80\x931985\xc2\xa0m. Norvegijos darbo partijos Oslo skyriaus informacijos sekretorius, 1989\xe2\x80\x932005\xc2\xa0m. socialin\xc4\x97s ekonomikos d\xc4\x97stytojas Oslo universitete._NEWLINE_1990\xe2\x80\x931991\xc2\xa0m. Aplinkosaugos departamento valstyb\xc4\x97s sekretorius, 1993\xe2\x80\x931996\xc2\xa0m. energetikos, 1996\xc2\xa0m.\xc2\xa0\xe2\x80\x93 1997\xc2\xa0m. finans\xc5\xb3 ministras, 2000\xe2\x80\x932001\xc2\xa0m. Ministras pirmininkas. Jo vyriausybei teko prad\xc4\x97ti modernizuoti gerov\xc4\x97s valstyb\xc4\x99 (welfare state), privatizuojant kai kurias valstybines paslaugas ir bendroves. Ta\xc4\x8diau bendram reikalui pakenk\xc4\x97 nesutarimai partijos viduje._NEWLINE_2001\xe2\x80\x932005\xc2\xa0m. opozicin\xc4\x97s DNA parlamentin\xc4\x97s frakcijos lyderis. 2005\xc2\xa0m. sub\xc5\xabrus Raudonai \xc5\xbeali\xc4\x85 koalicij\xc4\x85, \xc4\xaf kuri\xc4\x85 \xc4\xaf\xc4\x97jo Norvegijos Centro partija ir Norvegijos kairioji socialist\xc5\xb3 partija ir laim\xc4\x97jus rinkimus, paskirtas Norvegijos ministru pirmininku, juo buvo iki 2013\xc2\xa0m. spalio m\xc4\x97n._NEWLINE_2014\xc2\xa0m. spalio 1 d. taps 13-uoju NATO generaliniu sekretoriumi._NEWLINE_Ved\xc4\x99s diplomat\xc4\x99 Ingrid\xc4\x85 \xc5\xa0ulerud, turi du vaikus.'